Néese,
yá Jesús íimacaté nalí níái judíonái yeebáidéeyéica ìwali:
“Pìyacanáamicué càide iyúwa nutàacái íimáaná,
yá báisíiyéicata nuéwáidacalécuéca pía.
Yá nacái píalíapinácuéca nùwali báisíta,
núa asìali Dios néeséerica.
Yá nacái nuchúuliadapinácuéca pía yùuwichàacáisi íicha.”
Yá náimacaté irí:
“Wíaquéi Abraham itaquénáinámita,
yá nacái canácatáita wenàiwica yàasu wenàiwicaca wía.
Néeni,
¿Cáná yéewa píimaca walí:
‘Pichúuliadapiná wía yùuwichàacáisi íicha?’ ”
Yá Jesús íimacaté nalí:
“Báisíta,
báisítacué núumaca pirí:
Yái imàníirica ibáyawanáwa abémáidata ìyaca déeculé Dios íicha.
Yái íibaidéerica íiwacanánái iríwa,
càmita ìyapiná náapicha nacapèe irìcu càiripináta.
Quéwa yái nàirica,
yásí ìyéeri náapicha càiripináta.
Iná núa Dios Iirica,
imàacacaalí nuwàwawa pibáyawaná íichacué,
yá báisícata pidènìaca pichàiniwa càmicaténácué pimàni pibáyawanáwa quirínama.
Núalíaca Abraham itaquénáinámicuéca píaquéera.
Quéwa piwàwacué pinúaca núa,
càmicáinácué ìya piwàwalìculé yái tàacáisi nucàlidéericuéca pirí.
Quéwa núa,
yátacué nucàlida pirí ìwali yái Núaniri yáasáidéericaté nulí.
Càide iyúwa pimàníinácué nacái,
yátacué picàlida ìwali yái píaniri itàacáicawa.”
Néese,
yá náimacaté irí:
“Yácataté wàawirimi yái Abraham.”
Yá Jesús íimacaté nalí:
“Báisíiyéicaalícué Abraham itaquénáinámica píata,
yácué pimànica càitáde iyúwaté Abraham imàníiná.
Quéwa pimànicaalícué càitáde iyúwa Abraham imàníináté,
càmitacué piwàwa pinúaca núata ìwalíise yátái tàacáisi báisíiri nucàlidéericuéca pirí,
yái Dios icàlidéerica nulí.
Quéwa píacué imàníiyéi báisíta càide iyúwa píaniri imàníiná.”
Néese,
yá náimacaté Jesús irí:
“Càmíiyéita wáatúa yéenibe úalani yáapichawa wíaquéi.
Abéerita Wáaniri,
yátái Diosca.”
Yá Jesús íimacaté nalí:
“Báisíiyéicaalícué Dios yéenibeca píata,
cáininásícué nacái piicáca núata,
núacáiná Dios néeséerita yàanàaca.
Iná càmita nùanàa nùasu wawàsitawa,
yácataté ibànùa núa aléi.
¿Cánácué càmita píalía péemìaca yái nucàlidéericuéca pirí?
Càmicáinácué pìa yùuwiná yái nutàacáica.
Yátacué píaniri yái Camènìadacáirica.
Iná caséecué pimànica bayáwanási,
yái Camènìadacáiri iwàwéerica pimànicuéca.
Bàaluité èeri idàbacatáisetawa,
yáté idàbaca inúaca wenàiwica àta siùca nacáide.
Yá nacái càmita itàaní báisíta,
cachìwéericáináni.
Iná itàanícaalí chìwái,
yá ichìwa ìwalicata itàaní,
cachìwéericáináni,
yácáináta nacái chìwái yáaniri.
Quéwa núa,
nutàanícáinácué pirí báisíiri tàacáisica,
yácué càmita peebáida nùwali.
¿Yéewacué abéeri péená icháawàaca núa machìwanánama numànicaalí báawéeri?
Yái tàacáisi nucàlidacuéca pirí,
báisíirita.
Néeni,
¿Cánácué càmita peebáida nùwali?
Yái idéerica Dios yàasuca yéemìaca Dios itàacái.
Quéwa píacué,
càmíiyéita imàni càide iyúwa itàacái íimáaná,
càmicáinácué Dios yéenibe pía.”
Néese,
yá judíonái íiwacanánái íimaca Jesús irí:
“¡Càmíiricáiná báisí yátái Samaria mìnalica wáimáanáca pìwali,
máalíawáiseca espíritu báawéeri imànica píiwitáise,
wáimáanáca nacái pìwali!”
Yá Jesús íimacaté nalí:
“Càmita máalíawáise espíritu báawéeyéi imànica nuíwitáise.
Núa yèeri Yáaniri íimiétacanáwa.
Quéwa píacué,
càmíiyéita yàa nuímiétacaná.
Càmita nucutá nulíwa wawàsi wenàiwica itàanícaténá nuináwaná ìwali cayába.
Quéwa ìyaca yái iwàwéerica itàaníca nuináwanáca ìwali cayába,
yátái Dios icháawèerica cawinácaalí níái cabáyawanéeyéica.
Báisíta,
báisítacué núumacuéca pirí:
Yái imàníirica càide iyúwa nutàacái íimáaná,
càmita yéetápináwa quirínama.”
Néese,
yá judíonái íiwacanánái íimaca irí:
“Siùcáisede,
idé weebáidaca,
báisícata máalíawáiseca espíritu báawéeri imànica píiwitáise.
Bàaluité idéca Abraham yéetácawa,
nía nacái profetanáicaté.
Néese,
yá píimaca:
‘Yái imàníirica càide iyúwa nutàacái íimáaná,
yá idènìaca icáuca càmíiri imáalàawa.
Iná pía,
iyúunáidéeri máiní cawènica quiríta wàawirimi Abraham íicha yái idéericaté yéetácawa bàaluité.
Náicha nacái,
níái profetanáimi idéeyéicaté nacái yéetácawa.
¿Cáná yéewa máiní cawènica piicáca píawawa náicha?’ ”
Jesús íimacaté nalí:
“Càmita.
Nucutácaalí caináwanácaténá núa,
yá canácata nuwèni.
Yái Núaniri Dios,
yácata caináwanéeri imànica núa,
yái Wáaniri píiméericuéca ìwali.
Quéwa càmitácué píalíawa ìwali.
Núasí yáaliériwa ìwali,
yá nacái numànica càide iyúwa íimáaná nulí.
Càmita núalíawa ìwali,
núumacaalícué piríta,
yá numànica nuchìwawata iyúwacué pía.
Yái pìawirimi Abraham,
casíimáicaté iwàwa,
iwàwacáináté iicáca nùanàaca irìculé èeriquéi.
Quéwa ipíchawáisetéca nùanàaca,
yáté idéca iicácani,
yá nacái casíimáicaté iwàwa manuísíwata.”
Néese,
yáté judíonái íiwacanánái íimacaté irí:
“Pía,
càmíiritàacá idènìa cincuenta camuí,
yá píimaca idécatésa piicáca wàawirimi Abraham.”
Jesús íimacaté nalí:
“Báisíta,
báisítacué núumaca pirí:
Ipíchawáiseté asáica Abraham,
yá idécaté nùyaca.”
Yáte judíonái íiwacanánái yeedáca íba nanúacaténáni.
Quéwa,
yáté nabàaca náicha Jesús,
yá nacái imusúacatéwa Dios icapèe irìcuíse,
yá ichàbacatéwa nèewibàata,
yá yàacatéwa.